ג'וד לאו

דייוויד ג'וד הייוורת' לאו (באנגלית: David Jude Heyworth Law; נולד ב-29 בדצמבר 1972) הוא שחקן קולנוע, מפיק ובמאי אנגלי. לאו נולד בלואיסהם, דרום לונדון שבממלכה המאוחדת למשפחה נוצרית-אנגלית. שני הוריו הם מורים. שמו הפרטי ניתן לו בהשראת השיר של הביטלס "היי ג'וד". לו אחות בשם נטשה, היא אמנית ומעצבת גרפית. התחיל לשחק בגיל צעיר, כשהיה בן 12 הופיע במחזמר יוסף וכתונת הפסים המשגעת, ובגיל 17, הוא נשר מהתיכון, ושיחק בטלוויזיה באופרת הסבון הבריטית "משפחות". בצילומי הסרט Shopping פגש את סיידי פרוסט. השניים נישאו ב-2 בספטמבר 1997 לזוג ארבעה ילדים: פינליי (בן חורג ללאו, נולד ב-1990), רפרטי (נולד ב-1996), הדוגמנית והשחקנית איריס (נולדה ב-2000), ורודי (נולד ב-2002). קייט מוס היא הסנדקית של איריס. הזוג התגרש ב-29 באוקטובר 2003. ב-2005, הגיעו הזוג להסדר הגירושין לאחר שנתיים של משא ומתן. לאו התארס לסיינה מילר, אשר כיכבה איתו באלפי. ב-18 ביוני 2005, פרסם לאו התנצלות פומבית לארוסתו על כך שהיה לו רומן עם המטפלת של ילדיו מאשתו לשעבר; למרות הפרשיה המביכה, הזוג השלים לתקופה קצרה. ב-12 בנובמבר 2006, פרסם הזוג כי הקשר ביניהם נגמר. במהלך ארבע השנים שלאחר מכן היו ללאו מספר מערכות יחסים קצרות, ומאחת מהן (רומן קצר-מועד עם מלצרית צרפתייה) אף נולדה לו בת. במהלך 2010 פורסמו מספר עדויות מצולמות לכך שמילר ולאו חזרו לנהל מערכת יחסים רומנטית, ובאוגוסט 2010 אף פורסם כי השניים ערכו טקס נישואין פרימיטיבי במהלך חופשה בדרום-אמריקה, על מנת לבטא את מחויבותם זה לזה. במרץ 2015, נולדה בתו החמישית של לאו מאישה בשם קתרין הארדינג. לאו טוען כי הם אינם במערכת יחסים. במאי 2019 נישא בטקס קטן ואינטימי לבת זוגו, מזה 4 שנים, פיליפה קואן, ד"ר לפסיכולוגיה ובעלת חברה לייעוץ ארגוני. יש להם שני ילדים. ב-1987, החל לאו לשחק בתיאטרון הלאומי לצעירים. ב-1989, קיבל את תפקידו הראשון בטלוויזיה, בסרט המבוסס על ספר הילדים "The Tailor of Gloucester". לאחר ששיחק במספר תפקידים משניים בטלוויזיה הבריטית, לאו פרץ לתודעה בסרט הפשע "שופינג" (1994). תפקידו המשמעותי הראשון בקולנוע היה ב-1997 בסרט "מה קרה בגטקה?", עוד הופיע בסרט "ויילד" בתפקיד בוזי, המאהב של אוסקר ויילד. פריצת הדרך הקולנועית שלו הייתה ב-1999, בסרטו של אנתוני מינגלה "הכישרון של מר ריפלי", כאשר היה מועמד לפרס האוסקר כשחקן המשנה הטוב ביותר וזכה בפרס באפט"א לשחקן הטוב ביותר בתפקיד משנה. לאו הקים חברת הפקות "Natural Nylon" יחד עם אשתו סיידי פרוסט ועם השחקנים יואן מקגרגור, שון פרטווי וג'וני לי מילר. ב-2002 הופיע לצד טום הנקס ופול ניומן ב"הדרך לפרדישן", וב-2003 היה מועמד שוב לפרס האוסקר כשחקן הטוב ביותר על תפקידו ב"קולד מאונטן" לצידה של ניקול קידמן. בשנת 2004 הופיע בסרט המדע בדיוני "סקיי קפטן" לצד גווינת' פלטרו, אנג'לינה ג'ולי. סרטו הבא היה "אלפי", הפקה מחודשת של הסרט מ-1966 בו גילם מייקל קיין את התפקיד הראשי. עוד באותה שנה שיחק בקומדיה "אני אוהב האקביז", ובדרמה הרומנטית "קרוב יותר" לצד ג׳וליה רוברטס ונטלי פורטמן, בתפקיד השחקן ארול פלין בסרט "הטייס". ב-2006, הופיע בסרט "החופשה" לצד קמרון דיאז. בשנת 2007, הופיע בסרט "משחקי בילוש לצד מייקל קיין. בשנת 2009 הופיע בהצגה המלט בברודוויי. באותה שנה, הוא כיכב בסרטו של גאי ריצ'י "שרלוק הולמס" בתפקיד דוקטור ווטסון עוזרו הנאמן של שרלוק הולמס (רוברט דאוני ג'וניור). וב-2011 הופיעו השניים בסרט ההמשך שרלוק הולמס: משחק הצללים, כמו כן הוא שיחק את אביו של הוגו בסרט "הוגו". בשנת 2012, הוא כיכב לצד קירה נייטלי בסרט אנה קארנינה, ודובב את דמותו של פיץ' בסרט שומרי האגדות. ב-2013, הוא שיחק בסרט "תופעות לוואי" לצד רוני מארה וצ'נינג טייטום. בשנת 2014, שיחק בתפקיד הראשי בסרט "הים השחור" ובסרט "מלון גרנד בודפשט". ב-2015, שיחק בסרט "מרגלת". בשנת 2017 כיכב בתפקיד הראשי בסדרה האפיפיור הצעיר מאת היוצר פאולו סורנטינו. כמו כן שיחק בסרט "קינג ארתור: אגדת החרב", פנטזיה היסטורית על המלך ארתור אשר הפך למיתוס בתפקיד וורטיגרן, לצידם של צ'ארלי האנם, אריק באנה, אסטריד ברג'ס פריסבי ודג'ימון הונסו. בשנת 2019 שיחק בסרט "יום גשום בניו יורק", קומדיה רומנטית שכתב וביים וודי אלן. באותה שיחק בסרט הקצר "הכובע" לצד בנו ראף לאו. הסרט היה מועמד בקטגוריית הסרט הקצר הבריטי הטוב ביותר לשנת 2020 ב-"Raindance Film Festival". באוגוסט 2024, הוקרן בפסטיבל הסרטים של ונציה הסרט "The Order" בו לאו מגלם סוכן FBI הנלחם בטרוריסטים נאו-נאצים בארצות הברית של 1983. לאו זכה למחיאות כפיים סוערות שנמשכו שבע דקות לאחר הקרנת הסרט. ג'וד לאו, במסד הנתונים הקולנועיים IMDb (באנגלית) ג'וד לאו, באתר "אידיבי", מאגר הידע העברי לקולנוע ישראלי ועולמי ג'וד לאו, באתר AllMovie (באנגלית) ג'וד לאו, באתר Rotten Tomatoes (באנגלית) ג'וד לאו, באתר Box Office Mojo (באנגלית) ג'וד לאו, באתר Metacritic (באנגלית) ג'וד לאו, במסד הנתונים הקולנועיים KinoPoisk (ברוסית) ג'וד לאו, באתר MusicBrainz (באנגלית) ג'וד לאו, באתר Discogs (באנגלית) ג'וד לאו, באתר Genius שרה ליאל, הניו יורק טיימס, אף אחד לא מושלם, אפילו לא ג׳וד לאו, באתר הארץ, 28 בדצמבר 2012 יובל אברמוביץ', היי ג'וד, באתר ישראל היום, 31 במרץ 2013 אמיר קמינר, אמיר קמינר, "לא תמיד לקחו אותי ברצינות", במדור "פנאי פלוס" באתר ynet‏, 9 במרץ 2014 יניב חלילי, פופ סטאר, באתר "ידיעות אחרונות", 28 באוקטובר 2016 ההגייה הנכונה של שם המשפחה היא "לוֹ" (בתעתיק IPA:‏ /lɔː/). Barratt, Nick (9 בספטמבר 2006). "Family Detective: An investigation into our hidden histories. This week: actor Jude Law". Daily Telegraph. London: 16. {{cite journal}}: (עזרה) Who's Who. London, England: A & C Black. 2006. p. 1307. סוכנויות הידיעות, ברודווי: בכורה ל"המלט" בכיכובו של ג'וד לאו, באתר nrg‏, 7 באוקטובר 2009 'The Hat' starring Jude Law and Raff Law - The Who, The Who, ‏2 באוגוסט 2020 Alex Ritman,Nick Vivarelli, Jude Law Is Officially Back After 7-Minute Standing Ovation at Venice for Fighting White Supremacy in ‘The Order’, Variety, ‏2024-08-31 (באנגלית אמריקאית)